  Виталий Пронин Мотоен ворттылэмез туж потэ вылэм Быдӟым тыложысь ветеранлэн — Пичи Пурга черкогуртысь 101 аресъем Александра Кузнецовалэн. Соин ӵош тӧлэн вожвылъяськыны пумит ӧз луы мукетыз ветеран — Яган-Докъялась 97 аресъем Арсентий Ивашкин. Ёросысь фронтовикъёс пӧлысь туннэ соос кыкназы гинэ кылемын на. Яган-Докъялась Арсентий Ивашкин Туспуктэм "Калык фронт" огазеяськонлэн пресс-службаезМотопробегез радъязы «Калык фронтлэн» ёзчиосыз но «Ночные волки» мотоклубысь мыло-кыдоос. — Александра Александровналэн мотоен ворттылыны мылкыдыз сярысь ми тодӥм кылем арын, Быдӟым Вормонлы 75 ар тырмонэз пусъён дыръя, — шуиз «Калык фронтлэн» Удмуртиысь штабезлэн ёзчиез Евгений Сомов. — Соку со вераз: егит дыръяз ӧрӟи кадь ворттылэм вал вылын. Со сяна, туж яратылэм велик яке мото руль сьӧрын пукыны, 90 аресаз но куасъёс вылэ султылэ на вылэм. Зэм, мотоез адӟыса, Александра Кузнецова ӧжытак куалектӥз ик: кызьы, пе, коляскае пуксём? Но байкеръёс кема малпаськыса ӧз улэ — ветеранэз ки вылазы ӝутӥзы но оп! шуытозь коляскае интыязы. Ветеранлэн куалектэмез со вие ик ортчиз! Кышкасьтэм зенитчица команда сётӥз: кошким парадэ! Мотоос вылын тӧлъя лопыръязы Россилэн куншетъёсыз, коляскаосын пукизы 2 дано пассажиръёс. Колонна мынӥз ёрос центрысь Вормонлы сӥзем скверысь Ялан ӝуась тыл доры — отын ветеранъёсты сӥлы каризы районысь кивалтӥсьёс, люкаськем калык, ортчиз митинг. Нош школьникъёс «Случайный вальс» кырӟанэз быдэстыны кутскем бере Александра Александровна но Арсентий Кириллович выльысь берытскизы кадь война вакытысь егит дыръёсазы — син азязы пуктӥзы тушмонэн одӥг полкын нюръяськем эшъёссэс. Пичи пургалась Александра Кузнецова Туспуктэм "Калык фронт" огазеяськонлэн пресс-службаез1942-тӥ ар пумын Удмуртиысь 480 нылкышноос фронтэ кошкизы, соос пӧлын вал Александра Кузнецова но. Ожмаськиз Карел фронтысь 361-тӥ зенитно-артиллерийской полкын. Эшъёсыныз ӵош 11 тушмон самолётэз уськытӥз. Арсентий Ивашкин фронтэ 1944-тӥ арын сюриз. 21 аресъем радист нырысь Украинае, собере Польшае вуиз, Освенцимысь узникъёсты мозмытӥз. Вормон Нуналэз пумитаз Чехословакиын. Но война йылпумъяськем бере но А. Ивашкинлэн службаез азинтӥськиз — соосты, радистъёсты, ыстӥзы Германие. Берлинысь рейхстаг вылэ гожтыса кельтӥз: «А. К. Ивашкин из Ижевска». 9-тӥ Мае шунды туж яркыт пиштӥз, ӝокыт луиз ке но, ветеранъёс жадемзылы ӧз ӝожтӥське — эшшо одӥг пол возьматӥзы кужмо луэмзэс. — Вуоно арын но мотоен ворттылыны пумит уг луы! — вераз А. Кузнецова, — эшъёсы пӧлысь огзы но ӧвӧл ни, соос понна но мыным улыны кылдэм, лэся. Тупаса улэ, ужалэ, дышетске — али талы вань луонлыкъёс кылдытэмын. Война гинэ медаз луы ни! Элина Кумачёва  